Document ID: 32014D0392

DEĊIŻJONI TA' IMPLIMENTAZZJONI TAL-KUMMISSJONI
tal-24 ta' Ġunju 2014
dwar l-istabbilment tal-Konsorzju għal Infrastruttura tar-Riċerka tal-Ewropa Ċentrali (CERIC-ERIC)
(2014/392/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 723/2009 tal-25 ta' Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta' Riċerka (ERIC) (1), u b'mod partikolari l-Artikolu 6(1)(a) tiegħu,
Billi:
(1)
Ir-Repubblika Ċeka, ir-Repubblika Taljana, ir-Repubblika tal-Awstrija, ir-Rumanija, ir-Repubblika tas-Serbja u r-Repubblika tas-Slovenja ssottomettew applikazzjoni lill-Kummissjoni fejn għamlu domanda biex jistabbilixxu l-Konsorzju għal Infrastruttura tar-Riċerka tal-Ewropa Ċentrali bħala Konsorzju għal Infrastruttura Ewropea ta' Riċerka (“CERIC-ERIC”).
(2)
Ir-Repubblika Taljana intagħżlet mir-Repubblika Ċeka, ir-Repubblika tal-Awstrija, ir-Rumanija, ir-Repubblika tas-Serbja u r-Repubblika tas-Slovenja bħala l-Istat Membru Ospitanti ta' CERIC-ERIC.
(3)
Kull membru ta' CERIC-ERIC għandu jikkontribwixxi in natura billi jopera, jagħmel disponibbli u kontinwament jaġġorna Faċilità tal-Imsieħba waħda għal valur totali tal-investiment li jaqbeż il-EUR 100 miljun u spiża annwali tal-operat totali li taqbeż l-EUR 10 miljun.
(4)
Ir-Repubblika Taljana pprovdiet kontribuzzjoni ospitanti ta' EUR 5,5 miljuni għall-istabbilment u t-tisħiħ tal-operazzjonijiet integrati ta' CERIC-ERIC, filwaqt li kkunsidrat kontribuzzjonijiet ulterjuri għall-aġġornament u t-tisħiħ tal-integrazzjoni u l-operat ta' CERIC-ERIC, inkluż t-taħriġ, it-trasferiment teknoloġiku u l-komunikazzjoni.
(5)
Permezz tal-integrazzjoni ta' kapaċitajiet nazzjonali multidixxiplinarji analitiċi, ta' sinteżi u tħejjija ta' kampjuni tal-Membri f'infrastruttura tar-riċerka distribwita b'mod uniku, CERIC-ERIC għandu jikkontribwixxi għaż-Żona Ewropea tar-Riċerka.
(6)
Il-miżuri pprovduti f'din id-Deċiżjoni huma f'konformità mal-opinjoni tal-Kumitat stabbilit permezz tal-Artikolu 20 tar-Regolament (KE) Nru 723/2009.
ADOTTAT DIN ID-DEĊIŻJONI:
Artikolu 1
1. Il-Konsorzju għal Infrastruttura tar-Riċerka tal-Ewropa Ċentrali bħala Konsorzju għal Infrastruttura Ewropea ta' Riċerka (CERIC-ERIC) qed jiġi stabbilit.
2. L-Istatuti ta' CERIC-ERIC huma stipulati fl-Anness. Dawn l-Istatuti għandhom jinżammu aġġornati u jkunu magħmula disponibbli pubblikament fuq is-sit elettroniku ta' CERIC-ERIC u fis-sede statutorja tiegħu.
3. L-elementi essenzjali tal-Istatuti ta' CERIC-ERIC li l-emendi tagħhom jirrikjedu approvazzjoni mill-Kummissjoni f'konformità mal-Artikolu 11(1) tar-Regolament (KE) Nru 723/2009, huma previsti fl-Artikoli 1, 5, 8, 9, 18, 19, 21, 24, 26 u 27.
Artikolu 2
Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fi Brussell, l-24 ta' Ġunju 2014.

Labels: 7
4
18
11